Վահե Գրիգորյան

Վահե Միշայի Գրիգորյան (), հայ իրավաբան, Հայաստանի Հանրապետության Սահմանադրական դատարանի դատավոր։

Կրթություն 
1992 - 1997 թվականներին սվորել է Երևանի պետական համալսարանի իրավաբանական ֆակուլտետ։ 2008 - 2010 թվականներին սովորել է Նոթինգհեմի համալսարանում՝ ստանալով մարդու իրավունքների մագիստրոսի գիտական կոչում։

1997 թվականի հունիսի 20-ից - 1998 թվականի դեկտեմբերը ծառայել է Հայաստանի զինված ուժերում։

Աշխատանքային գործունեություն 
1997 թվականի հուլիսի 28-ին, բանակ զորակոչվելուց մեկ ամիս հետո ԼՂՀ ՊԲ հրամանատարի հրամանով նշանակվել է սկզբում ԼՂՀ զինվորական դատախազության հատուկ բաժնի օգնական, այնուհետև՝ ԼՂՀ կայազորի դատախազություններում քննիչ և զինվորական դատախազի օգնական։

2001 թվականից մինչև Սահմանադրական դատարանի դատավոր ընտրվելը զբաղվել է փաստաբանական գործունեությամբ։ 2013 թվականի ապրիլից Մարդու իրավունքների պաշտպանության եվրոպական կենտրոնի իրավաբան (փաստաբան) և իրավական խորհրդատու է։ 2017 թվականի նոյեմբերից մինչև 2018 թվականի փետրվարը եղել է Եվրոպական Խորհրդի միջազգային իրավունքի փորձագետ։

2008 թվականից մինչև 2019 թվականը Մարդու իրավունքների եվրոպական դատարանում մասնակցել է 80-ից ավելի դատական գործերի։ Եղել է «Մարտի 1-ի» գործով տուժողների իրավահաջորդների ներկայացուցիչ։

Մասնագիտական մակարդակով տիրապետում է անգլերեն և ռուսերեն, բազային իմացության չափով՝ ֆրանսերեն և գերմաներեն։

Հայաստանի Սահմանադրական դատարանի դատավոր 
2019 թվականի մայիսի 30-ին Հայաստանի Հանրապետության նախագահ Արմեն Սարգսյանը Հայաստանի Հանրապետության Ազգային ժողովին էր ներկայացրել Վահե Գրիգորյանի՝ Սահմանադրական դատարանի դատավորի թեկնածությունը։ Նույն թվականի հունիսի 18-ին Ազգային ժողովը ձայների 99 կողմ, 22 դեմ հարաբերակցությամբ Սահմանադրական դատարանի դատավորի պաշտոնում ընտրեց Վահե Գրիգորյանին։ Նույն թվականի հունիսի 20-ին Ազգային ժողովի նիստերի դահլիճում դատավորի երդմնակալության ելույթի ժամանակ Վահե Գրիգորյանն հայտարարեց՝  ․․․  որպես այս պահի դրությամբ Սահմանադրական դատարանում միակ դատավոր, որովհետեւ մյուս դատավորը բացակայում է այս օրերին, ստանձնելով  Սահմանադրական դատարանի նախագահի լիազորությունների եւ պարտականությունների կատարումը․․․Չնայած, որ Սահմանադրական դատարանի գործող նախագահն է Հրայր Թովմասյանը։

Այլ տեղեկություններ 
Վահե Գրիգորյանի անունը եղել է 2018 թվականին՝ ԱԱԾ պետ Արթուր Վանեցյանի և ՀՔԾ պետ Սասուն Խաչատրյանի գաղտնալսված խոսակցության առանցքում։

Մամուլում լայն լուսաբանվել է նաև Վահե Գրիգորյանի հայտարարություն Հայաստանի 4-րդ նախագահ Արմեն Սարգսյանի ընտրության գործընթացի վերաբերյալ, որտեղ նա նախագահին ոչ լեգիտիմ է համարել։

Ընտանիք 
Ամուսնացած է, ունի մեկ տղա և մեկ աղջիկ։

Ծանոթագրություններ 

Հայ իրավագետներ
ԵՊՀ իրավաբանական ֆակուլտետի շրջանավարտներ
ՀՀ Սահմանադրական դատարանի դատավորներ
Հայ իրավաբաններ